Fi żjara fl-iskwadri tal-baħar u tal-ajru tal-Forzi Armati ta’ Malta, il-Kap tal-Oppożizzjoni Adrian Delia faħħar il-ħidma tal-armata Maltija li iddiskriviha bħala tarka tal-pajjiż. Dr Delia ddawwar mal-bażijiet mill-Kmandant tal-Forzi Armati, il-Brigadier Jeffrey Curmi. Il-Kap Nazzjonalista qal li l-membri tal-armata qed jirriskjaw ħajjithom biex jipproteġu l-pajjiż u radd ħajr għall-ħidma li qed issir mill-armata f’dawn iċ-ċirkostanzi diffiċli. Żied jgħid li l-poplu Malti jagħraf is-sehem kruċjali tal-Armata Maltija sabiex tħares is-sigurtà ta’ pajjiżna u biex tagħti serħan il-moħħ lill-poplu Malti. Fi stqarrija tal-Partit Nazzjonalista qal li l-Brigadier Jeffrey Curmi flimkien ma’ uffiċjali għolja tal-armata spjegaw lil Dr Delia dwar kif joperaw it-taqsimiet differenti tal-Forzi Armati. Dr Delia qal li l-Oppożizzjoni tappoġġja l-inċentiv finanzjarju li se jingħataw is-suldati Maltin li qed jagħtu servizz kruċjali f’mument straordinarju. Qal li ħafna drabi Malta qed iġġorr piż kbir hafna meta jitqiesu r-riżorsi u saħaq dwar il-ħtieġa li l-pajjiż jingħata iktar għajnuna mill-Ewropa.